张孝祥
金沙堆庙有曰忠洁侯者屈大夫也感之赋诗
伍君为涛头，妒妇名河津。那知屈大夫，亦作主水神。我识大夫公，自托腑肺亲。独醒梗群昏，聚臭丑一薰。沥血摧心肝，怀襄如不闻。已矣无柰何，质之云中君。天门开九重，帝曰哀汝勤。狭世非汝留，赐汝班列真。司命驰先驱，太一诹吉辰。翩然乘回风，脱迹此水滨。朱宫紫具阙，冠佩俨以珍。宓妃与娥女，修洁充下陈。至今几千年，玉颜凛如新。楚人殊不知，谓公果沉沦。年年作端午，儿戏公应嗔。